September 2016 – Digby U
Openlike en versteekte rommel . . .
Uit 1 Kor 4: 5 Hy sal ook die dinge wat in duisternis verborge is, aan die lig bring.
Die afgelope week was rommel 'n tema in my lewe:
'n Epos waarsku dat my elektroniese posbus meer as 90% vol is en dat sommige boodskappe verwyder moet word om te verhoed dat ek my kwota oorskry…
In alle erns begin ek om baie boodskappe uit te vee, maar dieselfde boodskap kom onveranderlik, stiptelik elke dag terug… Noodgedwonge moes ek nadere ondersoek instel. Nou verklap ek dat my rekenaarvaardighede nie heeltemal op standaard is nie: tot my verbasing kom ek eindelik agter dat die grootste hoeveelheid data byna alles in die "trash", die rommel-lêer, lê. In my onkunde het ek gedink dat ek alreeds die boodskappe totaal uitgevee het. Daar lê al die boodskappe wat ek gedink het ek lankal van ontslae geraak het, toe in een reuse rommelhoop! Dadelik het ek dit met groot verligting begin uitvee met die bevestiging op die skerm dat dit nou (eers!) permanent verwyder is…
Dit laat my toe wonder hoeveel keer ons dink dat rommel uit ons lewens verwyder is en dan is dit steeds daar, net versteek.
Ai, hoe wonderlik was dit toe nie daarna om soveel spasie te hê nie!
Die ander rommel in my lewe het op 'n hoop buite gelê: tuinafval en klippe, oop en bloot, tog effens versteek agter die tuinmuur. . .
Dit is gister deur twee baie fluks, vrolike jong manne verwyder. Ek vra hulle name: Noelle en Immanuel: Kersfees en God met ons!
Ja, Here, U is altyd met ons, ook om ons te help om alle rommel en rommelhope in ons lewens raak te sien en daarvan ontslae te raak. Maar daarvoor moet ons U vra.
Later toe hulle weg is, staan ek op die skoon plek waar die rommel was, en sien ek die pragtige skauduweepatrone van die boom op die nou oop grond. . .
Dit laat my opkyk en ek sien die pragtige sagte, groen blare bokant my kop…
Toe weet ek so goed, wanneer U vir ons die rommel uitwys en ons dit met U hulp laat gaan, kom daar spasie in ons lewens, en is daar plek vir nuwe groei om plaas te vind, U groei, U wat alles welig laat groei. . . (Ps 65:11)
Exodus 3:4a (MSG) God saw that he had stopped to look. God called to him from out of the bush.
Waar ons so 'n rukkie gelede in 'n nabygeleë wildtuin was, was dit hartverskeurend om te sien hoe droog dit is. Die damme het só min water in. Op die oog af lyk alles so hard, so lelik, so ongenaakbaar . . .
Dis egter lente en hier en daar is daar bome met die mooiste bloeisels. Ek het al nader gegaan en hoe nader ek gegaan het, hoe groter het die skoonheid geword. . .
Ek deel dit graag met julle:
"Holiness comes wrapped in the ordinary. There are burning bushes all around you. Every tree is full of angels. Hidden beauty is waiting in every crumb." ― Macrina Wiederkehr
Dit is waar, daar is oral braambosse, selfs daar waar ons dit nie verwag nie. Om 'n braambos te kan herken, moet ons egter stop om te kyk, hulle word nie sommer net in die verbyloop of -hardloop raakgesien nie.
Ek wil nie graag later moet sê: "Die Here is op hierdie plek en ek het dit nie besef nie".
Gebed: Here, help my om asseblief U teenwoordigheid in elke elkedagse braambos raak te sien in elke mens, elke dier, in alles, want U is in alles.
Die kat uit die boom kyk. . .
Ons was vir 'n paar dae in 'n wildtuin gewees. Om een of selfs meer van die groot vyf te sien, bly maar tog op 'n mens se wenslys vir die dag. Die een dag, met een van ons ritte, is daar skielik baie motors en ons kon nie verby beweeg of iets sien nie. Met groot opgewondenheid sien ons later 'n luiperd in die boom wat besig is om middagete te geniet. Die pad was 'n hele entjie weg van die boom.
Met die hulp van die telefotolens, kon mens hier en daar iets van die kenmerkende grootkatlyf raaksien. . .
Dis 'n paar dae later, toe ek buite ons huisie sit, wat die klein kat my kom opsoek. Ons het mekaar vir die eerste keer gesien, maar hy het soos 'n ou vriend homself naby my kom tuismaak en ons het net heerlik, in die stilte, bymekaar gesit en mekaar se geselskap geniet, die samesyn het later uitgeloop in 'n sagte, rustige spin (syne natuurlik…). Ek dink myne het dieper gelê… Sou ek dit kon waag om die kamera te gaan haal om die oomblik vas te vang? Hier is wat hy besluit het:
Later besef ek dat ek hom baie meer geniet het as die luiperd, dat hy my hart aangeraak het deur my toe te laat om so naby hom te kom, my genoeg te vertrou daarvoor.
Deur die lens het sy skoonheid my diep aangeraak, hy is só volmaak. Stadig het daar iets na die oppervlak begin deurbreek. . . Hy is net soos ek geskape, aanmekaar verweef deur 'n Meesterhand. Sy pels se kleur het my ook aangeraak. . .
Here, dankie vir U groot en klein verrassings elke dag. Vergewe my dat ek so dikwels na die "groot" dinge soek, terwyl die grootste rykdom in oënskynlik klein, onbenullige en alledaagse dinge lê. Soveel word oorgesien, misgekyk. U wil hê ons moet oor en van voor af sien… Dit verg nuwe oë.
U wil dit graag vir ons gee, maar ons moet daarvoor vra, besef dat ons blind is. Luk 18:40-41 Toe hy naby kom, vra Jesus vir hom: "Wat wil jy hê moet Ek vir jou doen?" En hy antwoord: "Here, dat ek kan sien."
klein katjie, ek weet
ook jóú hare is getel
so ook jou dae
nes alle aardbewoners s'n . . .
daarom wil ek vandag vurig liefhê,
vlammend soos jou pels . . .
nie tyd verspil,
oral vertel, dit is uitgespel:
daar's 'n liefde wat brand en vlam,
in die hartstogtelikste vuur
Harte en smarte
Fil 1:9 Ook bid ek dat julle liefde al hoe meer sal toeneem in begrip en fyn aanvoeling,
'n Ruk gelede het ek hierdie boom raakgesien. Van ver af het hy so mooi vertoon.
Maar toe ek nader kom en by hom stil word, sien ek op sy stam 'n hart. Dit het my hart aangeraak . . .
Dis asof hierdie boom sy seer hart vir my wys. Die lied van R.E.M. Everybody hurts kom by my op. Nie almal loop met hulle harte op hul moue nie, maar as ons stadiger leef, bietjie R.E.M., stil sit by iemand, regtig omgee, sal hulle hul hart stadig vir jou oopmaak, wys. Dit alles vra egter tyd, liefde en geduld. Dit is oneindig kosbaar wanneer dit gebeur. Klipharde klipharte word dan vleessag . . .
Gebed: Here, ons woon in 'n stukkende wêreld waar almal wonde dra. Help ons asseblief daarom om sag te wees met mekaar, sag te kyk na mekaar, laat ons mekaar daaraan herinner dat U genesende lig altyd daar is en altyd genesing wil bring, U wat altyd sag na ons kyk . . .
Joh 15: 5 "Ek is die wingerdstok, julle die lote. Wie in My bly en Ek in hom, dra baie vrugte, want sonder My kan julle niks doen nie.
Hier in die lente, waar daar oral nuwe lewe is, of aan die gebeur is, ervaar ek iets van Jes 43:19a Kyk, Ek gaan iets nuuts doen, dit staan op die punt om te gebeur, julle kan dit al sien kom. . .
Ons hou van nuwe dinge en gebeure, maar dit kan ook soms vrees meebring, vrees vir die onbekende, die onsekerheid oor wat gaan kom.
Hy weet dat die meegee vir ons soms soos 'n lewenstryd voel, maar die antwoord lê daarin om aan Hom verbind te bly en toe te laat dat Sy lewenskrag deur ons vloei. . . So berei Hy ons voor vir ons lewenstaak.